Man tydens huisroof geskietInwoners het RUSA na die toneel ontbied. (Foto: Reaction Unit South Africa/Facebook) ŉ Man is Donderdagaand geskiet toe rowers by sy huis in Waterloo in KwaZulu-Natal ingebreek het. Een van die slagoffer se bure het hom te hulp gesnel nadat hy heelwat bloed verloor het. Volgens Reaction Unit South Africa (RUSA) het inwoners van Spinachweg hulle na die toneel ontbied. Polisiebeamptes en paramedici het later by die toneel opgedaag. Twee gewapende rowers het glo die man se huis deur ŉ oop deur binnegekom. Hulle het een slagoffer van sy motorsleutels beroof. Daarna het hulle na die boonste vlak van die huis gegaan en ŉ tweede slagoffer, wat ook in die huis was, in sy linkerbobeen geskiet en ook sý motorsleutels gevat. (Foto: Reaction Unit South Africa/Facebook) “Die rowers het toe in die slagoffers se rooi VW Polo TSI (NJ 46936) en maroen Toyota Etios (NUR 72410) gevlug,” lui RUSA se verklaring. ŉ Paramedikus wat van diens af was en in die omgewing woon, het die man se been behandel nadat hy heelwat bloed verloor het. Hy was in ŉ ernstige maar stabiele toestand toe hy na ŉ nabygeleë hospitaal vir verdere behandeling geneem is. “RUSA-beamptes is tans op die spoor van die verdagtes en die gesteelde motors.” ŉ Saak van poging tot moord word deur die polisie ondersoek.